২০২১–২২ নেপাল টি২০আই ত্রিদেশীয় সিরিজ
২০২১–২২ নেপাল টি২০আই ত্রিদেশীয় সিরিজ ছিল একটি টোয়েন্টি২০ আন্তর্জাতিক (টি২০আই) ক্রিকেট টুর্নামেন্ট যেটি ২০২২ সালের মার্চ ও এপ্রিল মাসে নেপালে অনুষ্ঠিত হয়। টুর্নামেন্টটিতে অংশগ্রহণ করে স্বাগতিক নেপাল, পাপুয়া নিউ গিনি ও মালয়েশিয়া। টুর্নামেন্টের ম্যাচগুলো কীর্তিপুরের ত্রিভুবন বিশ্ববিদ্যালয় আন্তর্জাতিক ক্রিকেট মাঠে খেলা হয়। ত্রিদেশীয় সিরিজ শুরুর আগে নেপাল ও পাপুয়া নিউ গিনি নিজেদের মধ্যে দুটি একদিনের আন্তর্জাতিক (ওডিআই) ম্যাচ খেলে। ২০২২ সালের ১২ মার্চ নেপাল ক্রিকেট অ্যাসোসিয়েশন (সিএএন) সিরিজের সূচি নিশ্চিত করে। ওডিআই সিরিজে পাপুয়া নিউ গিনি ২–০ ব্যবধানে জয়ী হয়। ত্রিদেশীয় সিরিজে অপরাজিত চ্যাম্পিয়ন হয় নেপাল। নেপালের দীপেন্দ্র সিং আইরি প্রতিযোগিতার সেরা খেলোয়াড় নির্বাচিত হন।